LV Eiropas Savienības Oficiālais Vēstnesis C 66/29

Paziņojums par antidempinga pasākumiem, kas ir spēkā attiecībā uz konkrētu Ķīnas Tautas Republikas izcelsmes dzelzs un tērauda savienotājelementu importu, pēc 2011. gada 28. jūlijā“EK – savienotājelementu” strīdā (DS397) Pasaules Tirdzniecības organizācijas Strīdu izšķiršanas padomes pieņemtajiem ieteikumiem un nolēmumiem

2012/C 66/06

Šis paziņojums ir publicēts, ievērojot Padomes Regulu (EK) Nr. 1515/2001 par pasākumiem, kurus Kopiena drīkst veikt aizsardzībai pret dempingu un subsidētu importu pēc ziņojuma, ko pieņēmusi PTO Strīdu izšķiršanas organizācija (1) (PTO pilnvarojuma regula).

PTO Strīdu izšķiršanas padome [jeb organizācija] 2011. gada 28. jūlijā pieņēma Apelācijas institūcijas ziņojumu un Īpašās komisijas ziņojumu, kas grozīts ar Apelācijas institūcijas ziņojumu par lietu “Eiropas Kopienas – Galīgie antidempinga pasākumi konkrētiem dzelzs un tērauda savienotājelementiem no Ķīnas” (ziņojumi) (2).

Ziņojumos cita starpā secināts, ka ES rīkojusies neatbilstīgi:

— PTO Antidempinga nolīguma 6.10. un 9.2. pantam (9. panta 5. punkts Regulai (EK) Nr. 1225/2009 par aizsardzību pret importu par dempinga cenām no valstīm, kas nav Eiropas Kopienas dalībvalstis (3) (ES antidempinga pamatregula), ko piemēro izmeklēšanā attiecībā uz konkrētu Ķīnas Tautas Republikas izcelsmes dzelzs un tērauda savienotājelementu importu (savienotājelementu izmeklēšana),

— PTO Antidempinga nolīguma 6.4., 6.2. un 2.4. pantam (konkrēti dempinga noteikšanas aspekti savienotājelementu izmeklēšanā),

— PTO Antidempinga nolīguma 4.1. pantā (Savienības ražošanas nozares definīcija),

— PTO Antidempinga nolīguma 3.1. un 3.2. pantam (apsvērums par importa par dempinga cenām apjomu savienotājelementu izmeklēšanā),

— PTO Antidempinga nolīguma 3.1. un 3.5. pantam (cēloņsakarības analīze) un

— PTO Antidempinga nolīguma 6.5. un 6.5.1. pantam (konfidenciālas informācijas apstrāde).

Pēc apspriešanās ar padomdevēju komiteju šim paziņojumam izvirzīts mērķis, pamatojoties uz PTO pilnvarojuma regulu, sākt pārskatīšanu, un informēt ieinteresētās personas, kādā veidā tiks ņemti vērā iepriekšminētie secinājumi par pasākumiem, kas ir spēkā attiecībā uz konkrētu Ķīnas Tautas Republikas izcelsmes dzelzs un tērauda savienotājelementu importu. Pēc Komisijas veiktās izmeklēšanas, ko tā sāka 2007. gada 9. novembrī, minētie pasākumi noteikti ar Padomes 2009. gada 26. janvāra Regulu (EK) Nr. 91/2009 (4) (Savienotājelementu regula). Izmeklēšanas periods bija no 2006. gada 1. oktobra līdz 2007. gada 30. septembrim.

1. Secinājumi, kas saistīti ar PTO Antidempinga nolīguma 6.10. un 9.2. pantu (savienotājelementu izmeklēšanā piemērotās ES antidempinga pamatregulas 9. panta 5. punkts)

ES antidempinga pamatregulas 9. panta 5. punktā paredzēts, ka valstīs, kas nav tirgus ekonomikas valstis, atsevišķiem ražotājiem eksportētājiem, kuriem nav noteikts tirgus ekonomikas režīms saskaņā ar antidempinga pamatregulas 2. panta 7. punkta c) apakšpunktu, piemēro valsts mēroga maksājuma likmi, ja vien šie eksportētāji nevar pierādīt, ka tie atbilst ES antidempinga pamatregulas 9. panta 5. punkta nosacījumiem individuāla režīma piešķiršanai.

a) Spēkā esošo pasākumu pārskatīšana

Pēc ziņojumu pieņemšanas, ievērojot PTO pilnvarojuma regulu, Komisija ar šo sāk pārskatīt režīmus, kas savienotājelementu izmeklēšanā noteikti konkrētām ieinteresētajām personām, proti, personām, kas uzskata, ka tām administratīvā sloga dēļ vai tādēļ, ka tās nav uzskatījušas sevi par atbilstīgām visiem ES antidempinga pamatregulas 9. panta 5. punkta kritērijiem, laupīta drosme sadarboties un pieprasīt individuālu režīmu.

Visus Ķīnas Tautas Republikas ražotājus eksportētājus, uz kuru konkrētu Ķīnas Tautas Republikas izcelsmes dzelzs un tērauda savienotājelementu eksportu uz Eiropas Savienību pašlaik attiecas spēkā esošie antidempinga pasākumi un kuri uzskata, ka tiem administratīvā sloga dēļ vai tādēļ, ka tie nav uzskatījuši sevi par atbilstīgiem visiem ES antidempinga pamatregulas 9. panta 5. punkta kritērijiem, laupīta drosme sadarboties un pieprasīt individuālu režīmu un ka minētie pasākumi būtu jāpārskata, ņemot vērā ES antidempinga pamatregulas 9. panta 5. panta juridiskās interpretācijas, kas izklāstītas ziņojumos, Komisija ar šo aicina pieprasīt pārskatīšanu, pamatojoties uz PTO pilnvarojuma regulas 1. pantu.

Lai panāktu atbilstību Strīdu izšķiršanas padomes ieteikumiem un nolēmumiem, pārskatīšanā pasākumus iespējams atcelt, grozīt vai saglabāt.

b) Procedūra un termiņš

Lai ieinteresētās personas tiktu ņemtas vērā pārskatīšanā, tām jāpiesakās ne vēlāk kā 30 dienas pēc tam, kad šis paziņojums publicēts Oficiālajā Vēstnesī, un:

i) jānorāda, ka antidempinga pasākums, kas attiecas uz pieteikuma iesniedzēja eksportu uz Eiropas Savienību, ir pamatots ar apstākļiem, kas minēti iepriekš a) apakšpunktā, un

ii) jāsniedz informācija par eksporta daudzumiem uz Eiropas Savienību un eksporta cenām ES antidempinga pamatregulas 2. panta nozīmē attiecībā uz izmeklēšanas periodu, kuram atbilstīgi noteikts piemērojamais antidempinga maksājums.

Visus rakstiskos pārskatīšanas pieteikumus adresē

European Commission Directorate-General for Trade Directorate H — Fasteners investigation Office: N105 04/092 1049 Bruxelles/Brussel BELGIQUE/BELGIË Fakss +32 22993704 E-pasts: TRADE-AD-FASTENERS-DSB@ec.europa.eu

Komisija samērīgā laikā izskatīs pārskatīšanas pieprasījumus, kuru pamatā būs PTO pilnvarojuma regula. Pārskatīšanu sāks tikai tad, ja būs saņemti pienācīgi pamatoti pieteikumi. Paziņojumu par procedūras sākšanu publicēs Eiropas Savienības Oficiālajā Vēstnesī, C sērijā.

Personām, kuras pieprasa pārskatīšanu, būtu jāapzinās, ka gadījumā, kad secinājumu dēļ jāgroza spēkā esoši pasākumi, pasākumu apjomu var samazināt vai palielināt.

Ja pārskatīšanu iesāk, Komisijai ir tiesības to pabeigt, pat ja persona, kas pieprasa pārskatīšanu, izlemj atsaukt pārskatīšanas pieprasījumu.

2. Secinājumi, kas saistīti ar PTO Antidempinga nolīguma 6.4., 6.2. un 2.4. pantu (konkrēti dempinga noteikšanas aspekti savienotājelementu izmeklēšanā)

Pēc Strīdu izšķiršanas padomes ziņojumu pieņemšanas Komisija ir iecerējusi visām ieinteresētajām personām, kas piedalījās savienotājelementu izmeklēšanā, atkārtoti izpaust precizētu informāciju par ražojuma īpašībām, kuras tika atzītas par svarīgām, lai noteiktu normālo vērtību, kas tika izmantota salīdzināšanai ar attiecīgo ražojumu. Ieinteresētas personas tiks aicinātas izteikt piezīmes par šo atkārtoto informācijas izpaušanu. Saņemtās piezīmes tiks pārbaudītas un konstatējumi, kas izrietēs no tām, tiks izpausti visām ieinteresētajām personām, kas piedalījušās savienotājelementu izmeklēšanā.

3. Secinājumi, kas saistīti ar PTO Antidempinga nolīguma 4.1. pantu (Savienības ražošanas nozares definīcija)

Pēc Strīdu izšķiršanas padomes ziņojumu pieņemšanas Komisija, ņemot vērā visus derīgos dokumentus, ko iesnieguši ES ražotāji paziņojumā par procedūras sākšanu noteiktajā termiņā (5), ir iecerējusi pārskatīt Savienības ražošanas nozares definīciju un nozares pārstāvību un pārliecināties, vai tās saražoto savienotājelementu procentuālais daudzums no kopējās aprēķinātās produkcijas ir nozīmīga daļa PTO Antidempinga nolīguma nozīmē. Rezultāti tiks izpausti visām attiecīgajām ieinteresētajām personām, kas pieteikušās savienotājelementu izmeklēšanas laikā, un tās tiks aicinātas izteikt piezīmes.

4. Secinājumi, kas saistīti ar PTO Antidempinga nolīguma 3.1. un 3.2. pantu (apsvērums par importa par dempinga cenām apjomu savienotājelementu izmeklēšanā)

Pēc ziņojumu pieņemšanas Komisija iecerējusi pārskatīt kaitējuma novērtējumu, izslēdzot importu, kuram dempings netika konstatēts. Rezultātus izpaudīs visām attiecīgajām ieinteresētajām personām, kas pieteikušās savienotājelementu izmeklēšanā, un tās tiks aicinātas izteikt piezīmes.

5. Secinājumi, kas saistīti ar PTO Antidempinga nolīguma 3.1. un 3.5. pantu (cēloņsakarības analīze)

Pēc Strīdu izšķiršanas padomes ziņojumu pieņemšanas Komisija ir iecerējusi, ņemot vērā ES ražošanas nozares eksporta īpatnības, nevis Eurostat sniegtos kopējā eksporta statistikas datus, atkārtoti novērtēt, vai imports par dempinga cenām nodarījis kaitējumu Savienības ražošanas nozarei. Rezultāti tiks izpausti visām attiecīgajām ieinteresētajām personām, kas pieteikušās izmeklēšanas laikā, un tās tiks aicinātas izteikt piezīmes.

6. Secinājumi, kas saistīti ar PTO Antidempinga nolīguma 6.5. un 6.5.1. pantu (konfidenciālas informācijas apstrāde)

Pēc ziņojumu pieņemšanas Komisija ir iecerējusi aicināt divus attiecīgos Savienības ražotājus pienācīgi paskaidrot iemeslus, kāpēc netika sagatavots konfidenciālās informācijas nekonfidenciāls kopsavilkums. Komisija ir iecerējusi arī izpaust sākotnēji sniegtos Eurostat datus par savienotājelementu kopējo produkciju Eiropas Savienībā. Komisija attiecīgi aicinās visas ieinteresētās personas, kas pieteikušās izmeklēšanas laikā, iepazīties ar nekonfidenciālo informāciju un izteikt piezīmes.

7. Citi ieteikumi un nolēmumi

Komisija iecerējusi izvērtēt piezīmes, kas saņemtas no savienotājelementu izmeklēšanā iesaistītajām personām, kuras apalvo, ka tās negatīvi ietekmējusi konstatējumu izpaušana par tirgus ekonomikas režīmu, un piezīmes par citiem Strīdu izšķiršanas padomes ieteikumiem vai nolēmumiem.

Atbilstīgi PTO pilnvarojuma regulas 3. pantam pasākumus, kas pieņemti saskaņā ar minēto regulu, pēc pārskatīšanas nevar piemērot ar atpakaļejošu spēku.

Tiesības iesniegt starpposma pārskatīšanas pieprasījumu saskaņā ar ES Antidempinga regulas 11. panta 3. punktu netiek skartas.

8. Uzklausīšanas amatpersona

Ieinteresētās personas var lūgt Tirdzniecības ģenerāldirektorāta uzklausīšanas amatpersonas iesaistīšanos. Uzklausīšanas amatpersona darbojas kā vidutājs starp ieinteresētajām personām un Komisijas izmeklēšanas dienestiem. Uzklausīšanas amatpersona izskata pieprasījumus par piekļuvi lietai, strīdus par dokumentu konfidencialitāti, pieprasījumus pagarināt termiņu un trešo personu uzklausīšanas pieprasījumus. Uzklausīšanas amatpersona var rīkot uzklausīšanu atsevišķai ieinteresētajai personai un darboties kā vidutājs, lai pilnībā tiktu īstenotas ieinteresētās personas tiesības uz aizstāvību.

Uzklausīšanas pieprasījums jāiesniedz uzklausīšanas amatpersonai rakstiski, norādot konkrētā pieprasījuma iemeslus.

Papildu informācija un kontaktinformācija pieejama uzklausīšanas amatpersonas tīmekļa lapās Tirdzniecības ģenerāldirektorāta tīmekļa vietnē: http://ec.europa.eu/trade/tackling-unfair-trade/hearing-officer/index_en.htm

9. Personas datu apstrāde

Šajā izmeklēšanā iegūtos personas datus apstrādās saskaņā ar Eiropas Parlamenta un Padomes Regulu (EK) Nr. 45/2001 par fizisku personu aizsardzību attiecībā uz personas datu apstrādi Kopienas iestādēs un struktūrās un par šādu datu brīvu apriti (6).

(1) OV L 201, 26.7.2001., 10. lpp.

(2) WTO, Report of the Appellate Body, AB-2011-2, WT/DS397/AB/R, 2011. gada 15. jūlijs. WTO, Report of the Panel, WT/DS397/R, 29 September 2010. Ziņojumi lejupielādējami no PTO tīmekļa vietnes (http://www.wto.org/english/tratop_e/dispu_e/cases_e/ds397_e.htm).

(3) OV L 343, 22.12.2009., 51. lpp.

(4) OV L 29, 31.1.2009., 1. lpp.

(5) OV C 267, 9.11.2007., 31. lpp.

(6) OV L 8, 12.1.2001., 1. lpp.